KOMISIJOS REGLAMENTAS (EB) Nr. 579/2009
2009 m. liepos 2 d.
kuriuo nustatomas papildomas 2008 m. spalio 1 d.-2009 m. rugsėjo 30 d. rafinavimo įmonėms tiekiamo žaliavinio cukranendrių cukraus, kurio kilmės šalys yra AKR valstybės ir Indija, kiekis
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2007 m. spalio 22 d. Tarybos reglamentą (EB) Nr. 1234/2007, nustatantį bendrą žemės ūkio rinkų organizavimą ir konkrečias tam tikriems žemės ūkio produktams taikomas nuostatas (Bendrą bendro žemės ūkio rinkų organizavimo reglamentą) (1), ypač į jo 153 straipsnio 4 dalį kartu su 4 straipsniu,
kadangi:
(1)
Reglamento (EB) Nr. 1234/2007 153 straipsnio 4 dalyje nustatyta, kad, siekiant užtikrinti pakankamą tiekimą Bendrijos rafinavimo įmonėms, 2008-2009 prekybos metais laikinai netaikomi importo muitai papildomam žaliavinio cukranendrių cukraus, kurio kilmės šalys yra to reglamento XIX priede nurodytos valstybės, kiekiui.
(2)
Tas papildomas kiekis turėtų būti skaičiuojamas pagal 2006 m. birželio 28 d. Komisijos reglamento (EB) Nr. 950/2006, nustatančio išsamias tam tikrų tarifinių kvotų ir lengvatinių susitarimų, taikomų cukraus sektoriaus produktų importui ir rafinavimui 2006-2007, 2007-2008 ir 2008-2009 prekybos metais, taikymo taisykles (2), 19 straipsnį, remiantis Bendrijos žaliavinio cukraus tiekimo balanso prognoze. Iš balanso matyti, kad, norint patenkinti Bendrijos rafinavimo įmonių 2008-2009 prekybos metų tiekimo poreikį, reikia importuoti papildomą žaliavinio cukranendrių cukraus kiekį.
(3)
Siekiant užtikrinti, kad į Bendrijos rafinavimo įmones būtų tiekiama pakankamai žaliavinio cukraus, kad būtų patenkintas įprastas tiekimo poreikis, papildomas kiekis turėtų būti paskirstytas atitinkamoms trečiosioms valstybėms taip, kad būtų užtikrintas viso kiekio pristatymas. Laikoma, kad tikslinga išlaikyti pradinį iš Indijos tiekiamo žaliavinio cukraus kiekį, t. y. 10 000 tonų. Kalbant apie likusį tiekimo poreikį, reikėtų nustatyti bendrą iš AKR valstybių, kurios kartu įsipareigojo tarpusavyje vykdyti kiekio paskirstymo procedūras tam, kad būtų užtikrintas pakankamas tiekimas rafinavimo įmonėms, tiekiamo žaliavinio cukraus kiekį.
(4)
Šiame reglamente nustatytos priemonės atitinka Bendro žemės ūkio rinkų organizavimo vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
2008 m. spalio 1 d.-2009 m. rugsėjo 30 d. laikotarpiu papildomas rafinuoti skirto žaliavinio cukranendrių cukraus, kurio KN kodas 1701 11 10, kaip nurodyta Reglamento (EB) Nr. 1234/2007 153 straipsnio 4 dalyje, kiekis yra toks:
a)
127 547 tonos, išreikštos baltuoju cukrumi, kurio kilmės šalys yra Reglamento (EB) Nr. 1234/2007 XIX priede išvardytos valstybės, išskyrus Indiją;
b)
10 000 tonų, išreikštų baltuoju cukrumi, kurio kilmės šalis yra Indija.
2 straipsnis
Šis reglamentas įsigalioja jo paskelbimo Europos Sąjungos oficialiajame leidinyje dieną.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje, 2009 m. liepos 2 d.